

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและบริหารกองทุนการศึกษาระดับบัณฑิตศึกษา**

**มหาวิทยาลัยธรรมศาสตร์ พ.ศ. ๒๕๖๔**

**------------------------------------------------**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหาร  
กองทุนการศึกษาระดับบัณฑิตศึกษา มหาวิทยาลัยธรรมศาสตร์ ซึ่งคณะกรรมการการเงิน   
ได้พิจารณาโดยอาศัยอำนาจตามข้อ ๕๒ ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี พ.ศ. ๒๕๖๔ และให้ความเห็นชอบแล้ว ในคราวประชุมครั้งที่ ๓/๒๕๖๔ เมื่อวันที่ ๒๐ สิงหาคม ๒๕๖๔

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๔ เมื่อวันที่ ๓๐ สิงหาคม ๒๕๖๔ จึงเห็นชอบให้ออกข้อบังคับไว้ ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนการศึกษาระดับบัณฑิตศึกษา มหาวิทยาลัยธรรมศาสตร์ พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“คณะ” หมายความว่า คณะ วิทยาลัย และสถาบันที่มีหน้าที่จัดการศึกษา

“กองทุน” หมายความว่า กองทุนการศึกษาระดับบัณฑิตศึกษา มหาวิทยาลัยธรรมศาสตร์

“คณะกรรมการ” หมายความว่า คณะกรรมการบริหารกองทุนการศึกษาระดับบัณฑิตศึกษา

“นักศึกษา” หมายความว่า นักศึกษาระดับบัณฑิตศึกษาของมหาวิทยาลัย

**ข้อ ๔** ให้อธิการบดีรักษาการให้เป็นไปตามข้อบังคับนี้ และมีอำนาจออกประกาศหรือคำสั่งมหาวิทยาลัยรวมตลอดถึงการวินิจฉัยตีความเพื่อปฏิบัติการให้เป็นไปตามข้อบังคับนี้

**หมวด ๑**

**กองทุนการศึกษาระดับบัณฑิตศึกษา มหาวิทยาลัยธรรมศาสตร์**

**ข้อ ๕** ให้จัดตั้งกองทุนขึ้นกองทุนหนึ่ง เรียกว่า “กองทุนการศึกษาระดับบัณฑิตศึกษามหาวิทยาลัยธรรมศาสตร์” โดยมีวัตถุประสงค์ ดังต่อไปนี้

(๑) เพื่อการทำวิทยานิพนธ์ สารนิพนธ์ และการค้นคว้าอิสระที่สามารถตีพิมพ์เผยแพร่ในวารสารวิชาการหรือสิ่งตีพิมพ์ทางวิชาการ หรือเพื่อนำเสนอต่อที่ประชุมที่รายงานการประชุม (Proceeding)

(๒) เพื่อสนับสนุนนักศึกษาระดับบัณฑิตศึกษา ตามที่คณะกรรมการ~~เ~~ห็นสมควร

**ข้อ ๖** รายได้และทรัพย์สินของกองทุน มีดังนี้

(๑) เงินรายได้ที่มหาวิทยาลัยจัดสรรให้ทุกปี จำนวนร้อยละสิบของเงินค่าหน่วยกิตที่จัดเก็บในโครงการบัณฑิตศึกษาซึ่งเป็นโครงการปกติของคณะ

(๒) เงินงบประมาณที่มหาวิทยาลัยจัดสรรให้จำนวนร้อยละห้าของค่าธรรมเนียมโครงการบริการสังคม ประเภทโครงการบริการการศึกษา (เพื่อรับปริญญา) และค่าธรรมเนียมของหน่วยงานในกำกับที่จัดการเรียนการสอนที่นำส่งมหาวิทยาลัย

(๓) เงินและทรัพย์สินซึ่งมีผู้บริจาคให้

(๔) รายได้ หรือผลประโยชน์จากการลงทุนของกองทุน

(๕) รายได้ หรือผลประโยชน์อื่น

**ข้อ ๗** ค่าใช้จ่ายของกองทุน มีดังนี้

(๑) ทุนสนับสนุนตามข้อ ๕ (๑) และ (๒)

(๒) ค่าใช้จ่ายอื่น ๆ ที่จำเป็นสำหรับการบริหารกองทุน

**ข้อ ๘** ให้คณะกรรมการ ประกอบด้วย รองอธิการบดีที่อธิการบดีได้มอบหมายเป็นประธานและกรรมการอีกไม่เกิน ๑๐ คนที่อธิการบดีแต่งตั้ง

ให้หัวหน้างานที่ได้รับมอบหมายให้ดูแลรับผิดชอบเรื่องกองทุนบัณฑิตศึกษา เป็นกรรมการและเลขานุการ และให้มีผู้ช่วยเลขานุการ ได้อีกไม่เกินสองคน

**ข้อ ๙** ให้คณะกรรมการมีอำนาจหน้าที่บริหารกองทุนให้เป็นไปตามวัตถุประสงค์ตามข้อ ๕ และอำนาจหน้าที่ดังกล่าวให้รวมถึง

(๑) พิจารณากำหนดหลักเกณฑ์การจัดสรรทุนให้ทุนการศึกษาตามข้อ ๕

(๒) พิจารณากำหนดจำนวนเงินสำหรับทุนการศึกษา และอัตราการจ่ายเงินทุนตามข้อ ๕

(๓) รายงานผลการดำเนินงานของกองทุนต่อสภามหาวิทยาลัยปีละหนึ่งครั้ง

(๔) จัดทำข้อเสนอแนะเกี่ยวกับการแก้ไขปรับปรุงระเบียบ หรือแนวทางการปฏิบัติงานตามระเบียบต่ออธิการบดี

(๕) ดำเนินการอื่นตามที่ได้รับมอบหมายจากอธิการบดี หรือสภามหาวิทยาลัย

**หมวด ๒**

**การเก็บรักษาเงินและการควบคุมตรวจสอบ**

**ข้อ ๑๐** ให้กองคลังมีหน้าที่รับเงิน จ่ายเงิน และเก็บรักษาเงินกองทุน ตลอดจนจัดทำบัญชีและการรายงานให้ถูกต้อง

**ข้อ ๑๑** ให้สำนักงานตรวจสอบภายในตรวจงบการเงินและรายงานต่ออธิการบดี เพื่อเสนอต่อสภามหาวิทยาลัย ภายในกำหนดเวลาที่ระบุไว้ในข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี

**ข้อ ๑๒** ในกรณีที่ข้อบังคับนี้มิได้บัญญัติหลักเกณฑ์ในเรื่องใดไว้โดยเฉพาะ ให้นำข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชีใช้บังคับโดยอนุโลม

**บทเฉพาะกาล**

**ข้อ ๑๓** ให้กองทุนการศึกษาระดับบัณฑิตศึกษา มหาวิทยาลัยธรรมศาสตร์ ตามระเบียบมหาวิทยาลัยธรรมศาสตร์ว่าด้วยกองทุนการศึกษาระดับบัณฑิตศึกษา มหาวิทยาลัยธรรมศาสตร์ พ.ศ. ๒๕๕๔ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยกองทุนการศึกษาระดับบัณฑิตศึกษา มหาวิทยาลัยธรรมศาสตร์ (ฉบับที่ ๒) พ.ศ. ๒๕๕๕ และระเบียบมหาวิทยาลัยธรรมศาสตร์ว่าด้วย  
กองทุนการศึกษาระดับบัณฑิตศึกษา มหาวิทยาลัยธรรมศาสตร์ (ฉบับที่ ๓) พ.ศ. ๒๕๕๘ เป็นกองทุนตามข้อบังคับนี้

**ข้อ ๑๔** ให้คณะกรรมการซึ่งดำรงอยู่ก่อนวันที่ข้อบังคับนี้มีผลใช้บังคับปฏิบัติหน้าที่คณะกรรมการตามข้อบังคับนี้ต่อไปจนกว่าจะได้มีการแต่งตั้งคณะกรรมการตามข้อบังคับนี้

**ข้อ ๑๕** ให้การดำเนินการตามระเบียบมหาวิทยาลัยธรรมศาสตร์ว่าด้วยกองทุน  
กองทุนการศึกษาระดับบัณฑิตศึกษา พ.ศ. ๒๕๕๔ และที่แก้ไขเพิ่มเติมตามระเบียบมหาวิทยาลัยธรรมศาสตร์  
ว่าด้วยกองทุนการศึกษาระดับบัณฑิตศึกษา มหาวิทยาลัยธรรมศาสตร์ (ฉบับที่ ๒) พ.ศ. ๒๕๕๕ และระเบียบมหาวิทยาลัยธรรมศาสตร์ว่าด้วยกองทุนการศึกษาระดับบัณฑิตศึกษา มหาวิทยาลัยธรรมศาสตร์ (ฉบับที่ ๓) พ.ศ. ๒๕๕๘ อยู่ก่อนวันที่ข้อบังคับนี้มีผลใช้บังคับให้ดำเนินการตามระเบียบเดิมต่อไปจนกว่าจะแล้วเสร็จ

ประกาศ ณ วันที่ ๓๐ เดือน สิงหาคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย